Ja pealegi, Kivisaar näeb ülikonnas isegi Hannes Võrnost või Mart Sanderist šikim välja. Mina näeks teda vabalt tantsusaates Sanderi asetäitjana või miks mitte, Võrno asemel "Tõehetke" juhtimas. Et Sky Plusi hommikuprogrammis on allapoole vööd tögamised ja maalähedased kõrtsinaljad ju ikka au sees olnud, siis ei tekiks mingit moraalset dilemmat. Mis ongi Kivisaare puhul tore - ta pole üritanud jätta muljet, et on keegi, kes ta  tegelikult pole. Meedias on ta rääkinud suhteliselt avameelselt oma peretragöödiast ja tervisemuredest, aga ka liigutava õhinaga enda loodusfotograafiahuvist. Seejuures mitte millegagi üle pingutades, vaid jäädes iseendaks. Kas pole sümpaatne, kui ekraanilt vaatab vastu päris inimene?